पाएं अपने शहर की ताज़ा ख़बरें और फ्री ई-पेपरडाउनलोड करें
एक कांच कारोबारी को टेरर टैक्स न देना महंगा पड़ गया। बदमाश ने रात को शराब के नशे में उसके दुकान और गोदाम में घुसकर तोड़फोड़ कर दी। करीब एक लाख रुपए का कांच वह तोड़ गया है। घटना सोमवार-मंगलवार दरमियानी रात कंपनी बाग रोड की है। घटना का पता चलते ही पुलिस मौके पर पहुंची। वहां लगे CCTV कैमरे की फुटेज में तोड़फोड़ करने वाला संदेही दिखा है। पुलिस ने उसे हिरासत में ले लिया है। फिलहाल पूछताछ की जा रही है।
मुरार थाना क्षेत्र के सिंहपुर रोड निवासी मनीष अग्रवाल पुत्र किशनचंद्र अग्रवाल पेशे से व्यवसायी हैं। कंपनी बाग रोड पर उनकी परी डिजायनर ग्लास हाउस के नाम से शॉप है। सोमवार शाम उनकी शॉप के पास ही रहने वाला कुश गुर्जर उनके पास आया और 10 हजार रुपए टेरर टैक्स मांगा। जब उन्होंने टेरर टैक्स देने से इनकार किया तो उस समय तो कुश गुर्जर वहां से चला गया।
रात को मनीष भी अपनी शॉप पर ताला लगाकर घर चले गए। मंगलवार सुबह पहुंचे तो देखा कि दुकान के गेट पर बाहर से और गोदाम में रखे करीब एक लाख रुपए के कांच को किसी ने तोड़ दिया है। तत्काल मामले की सूचना पुलिस को दी। पुलिस मौके पर पहुंची। पुलिस ने आसपास छानबीन की।
CCTV फुटेज में दिखा संदेही
पुलिस ने जब घटना स्थल पर लगे CCTV कैमरे चेक किए तो पता चला कि देर रात कुश गुर्जर दुकान पर आया था। वहीं से एक बड़ा पत्थर उठाकर दुकान पर रखा ग्लास तोड़ा है। वह दो से तीन बार पत्थर पटकता दिख रहा है। इसका पता चलते ही पुलिस ने आरोपी के खिलाफ मामला दर्ज कर आरोपी की तलाश शुरू कर दी है।
पुलिस ने जब कुश गुर्जर का रिकार्ड खंगाला तो पता चला कि वह पूर्व में चोरी के मामलों में पकड़ा गया था। जब पुलिस उसके घर पहुंची तो वह घर पर नहीं मिला। घर से जानकारी मिली कि वह दोस्त के घर पर गया है। इसका पता चलते ही पुलिस ने दोस्त के घर पर दबिश दी और उसे हिरासत में ले लिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva mag_Deva hin_Deva hin_Deva zho_Hant eng_Latn